กระทรวงการพัฒนาสังคมและความมั่นคงของมนุษย์จัดงานวันผู้สูงอายุแห่งชาติ 2562 พร้อมรณรงค์ลดความรุนแรงต่อผู้สูงอายุทุกรูปแบบในสังคม
พลเอก ฉัตรชัย สาริกัลยะ รองนายกรัฐมนตรี กล่าวเป็นประธานเปิดงาน วันผู้สูงอายุแห่งชาติ ประจำปี 2562 ภายใต้แนวคิด ก้ม กราบ กอด สังคมผู้สูงอายุไร้ความรุนเเรง ว่า จากคณะรัฐมนตรีมีมติประกาศให้วันที่ 13 เมษายน ของทุกปีเป็น วันผู้สูงอายุแห่งชาติและเห็นชอบให้มีการจัดกิจกรรมงานวันผู้สูงอายุแห่งชาติอย่างต่อเนื่องเป็นประจำทุกปี อีกทั้งได้กำหนดให้ ดอกลำดวน เป็นสัญลักษณ์ของผู้สูงอายุ         สำหรับปีนี้รัฐบาลได้ตระหนักและเห็นถึงความสำคัญของสังคมสูงอายุเป็นอย่างยิ่ง เนื่องจากปี 2564 คาดว่าประเทศไทยจะก้าวเข้าสู่การเป็นสังคมสูงอายุ ระดับสมบูรณ์ คือมีประชากรสูงอายุคิดเป็นร้อยละ 20 ของประชากรทั้งประเทศ หลังจากประเทศไทยได้เข้าสู่สังคมผู้สูงอายุตั้งแต่ปี 2548 โดยมีการผลักดันให้ สังคมสูงอายุเป็นระเบียบวาระแห่งชาติ เพื่อขับเคลื่อนการระดมความร่วมมือ จากภาคีเครือข่ายทุกภาคส่วนทั้งภาครัฐ ภาคเอกชน และภาคประชาสังคม รวมทั้งสถาบันการศึกษา ในการใช้ความรู้และความเชี่ยวชาญในการส่งเสริมและพัฒนาศักยภาพผู้สูงอายุ ควบคู่ไปกับการเตรียมความพร้อมสำหรับคนทุกช่วงวัย เพื่อเข้าสู่วัยสูงอายุอย่างมีคุณภาพ โดยมีการรณรงค์ให้สังคมร่วมกันลดปัญหาการกระทำความรุนแรงต่อผู้สูงอายุในทุกรูปแบบ         ทั้งนี้ กระทรวงการพัฒนาสังคมและความมั่นคงของมนุษย์จึงได้กำหนดจัดงานวันผู้สูงอายุแห่งชาติประจำปี 2562 ภายใต้แนวคิด ก้ม กราบ กอด สังคมผู้สูงอายุไร้ความรุนแรงขึ้น ระหว่างวันที่ 9-10 เมษายนนี้ เพื่อส่งเสริมและสนับสนุนให้หน่วยงานภาคีเครือข่ายทุกภาคส่วนได้ตระหนักและเห็นความสำคัญของผู้สูงอายุ ซึ่งเป็นผู้ทรงวัยวุฒิอันเป็นแบบอย่างแก่ลูกหลานในการสร้างความเอื้ออาทรและความผูกพันระหว่างคนทุกช่วงวัย อีกทั้งรณรงค์การลดการกระทำความรุนแรงต่อผู้สูงอายุในทุกรูปแบบ ด้วยการแสดงท่าทาง ก้ม กราบ กอด